12.		Zmluva o uzavretí budúcej zmluvy (2) (§ 50a ObZ)
Čl. I
Zmluvné strany
Veronika Kusá, rodená Kyšová, nar. ......................., r. č. .................................., bytom Žilina, Martinská ul. č. 91
ako „budúci predávajúci“
a
Peter Pecko, nar. ........................, r. č. ........................................ 
a manželka Jana Pecková, rod. Hrubá, nar. ............................., r. č. ............................. obaja bytom Žilina, Jaseňová ul. č. 31 
ako „budúci kupujúci“
ako prejav svojej slobodnej vôle uzatvárajú medzi sebou túto 
zmluvu podľa § 50a Občianskeho zákonníka:
Čl. II
1.	Podpisom tejto zmluvy zmluvné strany vyjadrujú svoju zhodnú vôľu uzavrieť medzi sebou kúpnu zmluvu podľa § 588 a nasl. Občianskeho zákonníka o kúpe a predaji nehnuteľnosti opísanej v čl. I kúpnej zmluvy.
2.	Podpisom tejto zmluvy sa zmluvné strany zaväzujú, že budúcu kúpnu zmluvu uzavrú medzi sebou najneskôr do 31. 3. 2023.
3.	Zmluvné strany sa dohodli, že obidve strany majú právo vyzvať druhú stranu na uzavretie budúcej zmluvy s dohodnutým obsahom a v prípade márnej výzvy uplatniť si svoje právo na súde a vôľu uzavrieť zmluvu nahradiť rozhodnutím súdu.
Čl. III
Zmluvné strany si medzi sebou dohodli podstatné náležitosti budúcej kúpnej zmluvy takto:
Zmluvné strany
„budúci predávajúci“ a „budúci kupujúci“
uzatvárajú medzi sebou túto 
kúpnu zmluvu
s týmto obsahom:
Čl. I
1.	Predmetom tejto kúpnej zmluvy je kúpa a predaj nehnuteľnosti, a to pozemku parc. č. KN 123/1 – orná pôda, o výmere 2 121 m2, zap. na LV č. 255 pre okres Žilina, obec Rosina, kat. územie Rosina.
2.	Nehnuteľnosť opísaná v tomto bode zmluvy je vo výlučnom vlastníctve predávajúcej.
Čl. II
Cena predávanej nehnuteľnosti bola určená dohodou, a to takto: 10 € za m2 (slovom desať eur za meter štvorcový), čo predstavuje celkovo 21 111€ (slovom dvadsaťjedentisícstojedenásť eur).
Čl. III
Predávajúci vyhlasuje, že na nehnuteľnosti opísanej v čl. I tejto zmluvy neviaznu žiadne ťarchy ani vecné bremená a zmluvná voľnosť predávajúceho nie je ničím obmedzená.
Čl. IV
Zmluvné strany sa dohodli, že vlastníctvo predmetu tejto zmluvy prechádza z predávajúceho na kupujúceho dňom povolenia vkladu vlastníckeho práva predávajúceho na základe tejto zmluvy do katastra nehnuteľností na Katastrálnom úrade v Žiline, Správy katastra v Žiline.
Čl. V
Zmluvné strany sa dohodli, že náklady spojené s podpisom tejto zmluvy ako aj s jej registráciou znáša kupujúci.
Čl. VI
Na základe slobodne prejavenej vôle účastníci navrhujú Správe katastra v Žiline, aby na liste vlastníctva č. 255 pre kat. územie Rosina vykonal nasledujúce zmeny:
Časť A:	bez zmeny
Časť B:	uvedie sa nový vlastník
Časť C:	bez zmeny
Iné údaje:	bez zmeny
V Žiline 31. 1. 2023
				budúci predávajúci	budúci kupujúci
Poznámka
Zmluva o budúcej zmluve vyjadruje kontraktačnú povinnosť, t. j. povinnosť uzavrieť hlavnú zmluvu. 
Záväzok uzavrieť hlavnú zmluvu budú mať spravidla obidve zmluvné strany, avšak môže ho mať len jedna strana.
Zmluvné strany sa môžu od jej pôvodného obsahu odchýliť, nie však jednostranne, ale na základe vzájomnej dohody.
Táto zmluva si vyžaduje písomnú formu a musí obsahovať nasledovné podstatné náležitosti:
1.	zhodu vôle zmluvných strán o uzavretí zmluvy o budúcej zmluve,
2.	dobu, dokedy zmluvné strany uzatvoria hlavnú zmluvu,
3.	podstatné náležitosti hlavnej zmluvy.
Ak do dohodnutej doby nedôjde k uzavretiu hlavnej zmluvy, možno sa do jedného roka domáhať na súde, aby vyhlásenie vôle bolo nahradené súdnym rozhodnutím.
Je potrebné uviesť, že zmluva o uzavretí budúcej zmluvy vo všeobecnosti, musí obsahovať zákonom stanovené podstatné náležitosti budúcej realizačnej zmluvy, v opačnom prípade je absolútne neplatným právnym úkonom, čo by spôsobilo absolútnu neplatnosť aj realizačnej zmluvy.